Date: 1443
Issuing place: Basel
Country: Sveitsi
Language: latina
Document type: Kirkolliset, yleiset, Asiakirjat

Sacrosancta generalis synodus Basiliensis in spiritu sancto legittime congregata, vniuersalem ecclesiam representans, vniuersis christifidelibus presentes litteras inspecturis salutem et omnipotentis Dei benediccionem. Splendor paterne glorie, qui sua illuminat mundum eterna et ineffabilj claritate, vita (ͻ: pia) uota fidelium de clementissima omnipotentis Dei maiestate et misericordia sperancium tunc precipuo benigne miseracionis gracia prosequitur, cum deuota ipsorum humilitas sanctorum precibus et meritis adiuuatur. Cum itaque, sicut accepimus, ecclesia Aboensis, que sub honore et vocabulo beate Marie, sanctorum Henrici et Erici fundata et constrvcta dicitur pariter et dotata, fortuito accidente casu infra paucos annos bis ignis incendio lamentabiliter deuastata necnon alias per infidelium Ruthenorum, qui partes illas in illorum confinibus consistentes prohdolor plurimum infestant et exterminare laborant, crebros incursus et inuasiones suis clenodiis, jocalibus, libris, campanis, ornamentis et paramentis ecclesiasticis ad diuinum cultum requisitis depredata ac fere in totum destituta fore noscatur, adeo quod vix spes subest ipsam ecclesiam in suis edificiis et structuris reparari et conseruari, necnon in clenodiis, jocalibus, libris, campanis ornamentis et paramentis huiusmodi restaurari et adornarj posse, nisi piis christifidelium suffragiis et elemosinarum largicionibus subueniatur ibidem. Cupientes igitur vt ipsa ecclesia congrvis honoribus frequentetur ac in suis edificiis et structuris reparetur et conseruetur necnon clenodiis, libris, campanis, jocalibus, paramentis et ornamentis predictis restauretur et adornetur condecenter, et vt christifideles eo libencius causa deuocionis ad eandem ecclesiam confluant necnon ad illius edificiorum et strvcturarum reparacionem et conseruacionem ac clenodiorum, jocalium, librorum, campanarum, ornamentorum et paramentorum ecclesiasticorum huiusmodi restauracionem et comparacionem eo prompcius manus adiutrices porrigant, quo ibidem dono celestis gracie exinde vberius conspexerint se refectos, de omnipotentis Dei misericordia ac beatorum Petri et Paulj apostolorum eius auctoritate confisi, omnibus vere penitentibus et confessis, qui in cene Dominj et in singulis annunciacionis, concepcionis, natiuitatis, purificacionis et assumpcionis eiusdem beate Marie virginis necnon patronorum et dedicacionis dicte ecclesie festiuitatum diebus, duntaxat pro qualibet die viginti annos, jllis vero qui in natiuitatis, circumcisionis, epyphanie, resurreccionis, ascensionis, corporis Domini nostri Ihesu Christi et pentecostes necnon in predictis annunciacionis, natiuitatis, purificacionis et assumpcionis eiusdem beate Marie ac natiuitatis beatj Johannis baptiste, dictorum Petri et Paulj apostolorum ac patronorum et dedicacionis festiuitatibus et celebritate omnium sanctorum et per octauas natiuitatis, epiphanie, resurreccionis, ascensionis et corporis Domini nostri necnon natiuitatis et assumpcionis beate Marie ac natiuitatis beatj Johannis baptiste et apostolorum Petri et Paulj predictorum festiutatum et per sex dies dictum festum pentecostes immediate sequentes prefatam ecclesiam deuote visitauerint annuatim necnon ad reparacionem et conseruacionem edificiorum et strvcturarum ac restauracionem et comparacionem clenodiorum, jocalium, librorum, campanarum, ornamentorum et paramentorum huiusmodi manus adiutrices porrexerint, vt prefertur, singulis videlicet festiuitatum et celebritatum huiusmodi diebus, duos annos et totidem quadragenas de iniunctis eis penitenciis auctoritate vniuersalis ecclesie misericorditer relaxamus. Volumus autem quod si dictam ecclesiam visitantibus aut pro premissis manus adiutrices porrigentibus, vt prefertur, aliqua alia indulgencia in perpetuum uel ad certum tempus non dum elapsum duratura per nos alias concessa fuerit, eedem presentes nostre littere nullius sint roboris uel momentj, presentibus, quo ad viginti post triginta minime, quo vero ad duos annos supradictos, perpetuis temporibus valituris. Datum Basilie viij yduum Marcij anno a natiuitate Dominj millesimo quadringentesimo quadragesimo tercio.